Ondersoek gelas ná beamptes pa, kind grypDie pa hou sy seun vas nadat een van die beamptes die seun aan sy hand gevat en met hom begin wegstap het. Foto: Skermskoot uit die video. ŉ Ondersoek is van stapel gestuur nadat ŉ video aan die lig gekom het waar ŉ pa en seun hardhandig deur beamptes hanteer word. Die KwaDukuza-munisipaliteit het in ŉ verklaring bevestig hy is bewus van die video wat wyd op sosiale media versprei word en glo op Shaka’s Rock in Ballito, KwaZulu-Natal, geneem is. “Ons wil dit dadelik duidelik maak dat ons geen vorm van geweld teen ons inwoners, veral vroue en kinders, aanvaar of toelaat nie.” In die video stap twee beamptes by ŉ woonkompleks in en vat een van die beamptes ŉ seuntjie aan sy hand en begin hy met die seun wegstap. Die seun se pa kom agterna gehardloop en probeer sy seun by die beamptes afvat. “Haal julle hande van hierdie kind af. Iemand bel die polisie,” skree die man wat die video neem. Die pa vat die kind by die beamptes af, waarna hy geboei word. Die kind hardloop huilend weg terwyl ŉ vrou met nog twee kinders nadergestap kom. Die beamptes staan dan met die geboeide man by die hek van die kompleks terwyl kinders in die agtergrond huil. Beamptes staan met die geboeide man by die hek. Foto: Skermskoot uit die video. Volgens die munisipaliteit is hy tans besig met ŉ interne ondersoek om die feite rakende die voorval vas te stel en neem hy kennis van die “emosionele kwessies” wat die video ontlok het. Die munisipaliteit sê verder hy sal ŉ amptelike verklaring uitreik nadat hy met al die belanghebbendes in verbinding was. “Ons doen ’n beroep op kalmte en samewerking in ons gemeenskap, terwyl ons probeer om hierdie saak te hanteer.” Die video is wyd op sosiale media versprei en het hewige reaksie uitgelok.